Angela Merkelin outo tärinäkohtaus toistui tapaamisessa Antti Rinteen kanssa – katso video

Edustustilaisuuksissa olleen Angela Merkelin on nähty tärisevän huomattavasti jo kahteen otteeseen aiemmin kesäkuussa.

Reutersin videolta erottuu selvästi, miten Saksan liittokansleri Angela Merkelin tärinäkohtaus toistui tänään keskiviikkona Berliinissä hänen tavatessaan pääministeri Antti Rinteen (sd).

Videolla Merkel seisoo korokkeella Rinteen vieressä kuunnellen orkesterinsoittoa, mutta tärisee kauttaaltaan.

Rinteen voi huomata luovan Merkelin suuntaan aika ajoin kysyvän katseensa.

Edustustilaisuuksissa olleen Angela Merkelin, 64, on nähty tärisevän huomattavasti jo kahteen otteeseen aiemmin kesäkuussa.

Ensimmäisen kerran liittokanslerin terveydestä huolestuttiin kesäkuun puolivälissä, kun hän tapasi Ukrainan tuoreen presidentin Volodymyr Zelenskyin.

Toisen kerran Merkelin tärinä tallentui videolle kesäkuun lopulla hänen ja Saksan liittopresidentti Frank-Walter Steinmeierin tapaamisen yhteydessä.

Ensimmäinen tärinäkohtaus laitettiin helteen ja nestevajauksen piikkiin, mutta toisella kertaa Merkel oli ilmastoiduissa sisätiloissa, eikä kaupungissa ollut enää hellettä.

Angela Merkel ja Antti Rinne tapaavat keskiviikkona Berliinissä.­

Virallisen tiedon mukaan Merkelillä ei olisi mitään vakavaa sairautta. Se ei ole kuitenkaan vähentynyt liittokanslerin terveydentilaa koskevaa spekulointia.

Viimeksi Merkeliltä kysyttiin asiasta Japanin Osakassa G20-kokouksessa.

– Ei ole mitään ihmeempää kerrottavaa, voin oikein hyvin, vastasi Merkel.

Rinteen ja Merkelin tapaamisessa käsitellään tänään ainakin ajankohtaisia EU-asioita, kuten tulevien vuosien rahoituskehystä, oikeusvaltiohuolia, EU:n laajentumista ja ilmastoa.

Tämän lisäksi Merkelin ja Rinteen on määrä keskustella muun muassa EU:n ja Yhdysvaltojen välisistä transatlanttisista suhteista ja pyrkimyksistä vahvistaa sääntöpohjaista monenvälistä järjestelmää.

Juttua täydennetty klo 14:05